ຂປລ. ວິທະຍາໄລ (ວລ) ສິລະປະສຶກສາ ກະຊວງ ສຶກສາທິການ ແລະ ກິລາ ຈັດງານແຂ່ງ ຂັນສິລະປະວັນນະຄະດີ ແລະ ສິລະປະກໍາ ພາຍໃນ 9ຕົວເມືອງ ນະຄອນຫລວງວຽງຈັນ, ເພື່ອສ້າງຂະບວນການຕ້ອນຮັບປີທ່ອງທ່ຽວລາວ 2018ແລະ ສະເຫລີມສະຫລອງວັນຄູແຫ່ງຊາດ 7ຕຸລາ ຄົບຮອບ 24ປີ.ງານດັ່ງກ່າວ, ມີຈັດຂຶ້ນໃນວັນທີ 4ຕຸລາ 2018 ທີ່ ຫໍວັດທະນະທໍາແຫ່ງຊາດ.
ໃນໂອກາດດັ່ງກ່າວ, ທ່ານ ວິລະວັນ ບຸນສຸກໄທ ຜູ້ອໍານວຍການວິທະຍາໄລ ສິລະປະສຶກສາ ກະຊວງ ສຶກສາທິການ ແລະ ກິລາ ໄດ້ລາຍງານໃຫ້ຮູ້ວ່າ: ສໍາລັບການຈັດງານແຂ່ງຂັນ ສິລະປະວັນນະຄະດີ ແລະ ສິລະປະກໍາຄັ້ງນີ້, ເພື່ອສ້າງຂະບວນການຕ້ອນຮັບ ປີທ່ອງທ່ຽວລາວ 2018ແລະ ສະເຫລີມສະຫລອງວັນຄູແຫ່ງຊາດ 7ຕຸລາ 2018 ຄົບຮອບ 24ປີ ໃຫ້ມີບັນຍາກາດເບີກບານມ່ວນຊື່ນ, ພ້ອມທັງເຮັດໃຫ້ຊາວໜຸ່ມ-ເຍົາວະຊົນ ຮັກມັກສິລະປະ ວັດທະນະທໍາຮີດຄອງປະເພນີລາວ, ໃຊ້ເວລາຫວ່າງໃຫ້ເປັນປະໂຫຍດ ເພື່ອຫ່າງໄກຈາກຢາເສບຕິດ ແລະ ການຜັນຂະຫຍາຍແຜນຍຸດທະສາດ ແລະ ແຜນການແຂ່ງຂັນສິລະປະວັນນະຄະດີ ທີ່ສອດຄ່ອງກັບ 5ຫລັກມູນການສຶກສາແຫ່ງຊາດ. ພ້ອມດຽວກັນ, ຍັງເປັນການເປີດໂອກາດ ໃຫ້ຊາວໜຸ່ມ-ເຍົາວະຊົນ ນ້ອງນັກຮຽນຈາກຫລາຍໂຮງຮຽນ ພາຍໃນ 9ຕົວເມືອງ ນະຄອນຫລວງວຽງຈັນ, ໄດ້ເຂົ້າຮ່ວມແຂ່ງຂັນ ເພື່ອສະແດງຄວາມສາມາດ ແລະ ກ້າສະແດງອອກ ໃນເວທີທີ່ສໍາຄັນຕ່າງໆ ເພື່ອເປັນພື້ນຖານໃນການພັດທະນາ ຄວາມຮູ້ຄວາມສາມາດຂອງຕົນ ກ້າວສູ້ເວທີສາກົນໃນອານາຄົດ.
ສໍາລັບການແຂ່ງຂັນດັ່ງກ່າວ, ປະກອບມີ ແຂ່ງຂັນລາຍການສິລະປະວັນນະຄະດີ ແລະ ສິລະປະກໍາ. ໃນນັ້ນ, ລາຍການສິລະປະວັນນະຄະດີ ມີ ປະເພດບົດຟ້ອນ, ຮ້ອງເພງ ແລະ ຂັບລໍາ, ສ່ວນລາຍການສິລະປະກໍາ ແມ່ນມີປະກວດແຕ້ມຮູບ, ໂດຍມີນ້ອງຮັກຮຽນ ຈາກຫລາຍໂຮງຮຽນພາຍໃນ 9ຕົວເມືອງ ມີ ເມືອງ ໄຊເຊດຖາ, ສີສັດຕະນາກ, ຈັນທະບູລີ, ສີໂຄດຕະບອງ, ໄຊທານີ, ຫາດຊາຍຟອງ, ນາຊາຍທອງ, ເມືອງປາກງື່ມ ແລະ ເມືອງສັງທອງ.
ຜົນການແຂ່ງຂັນ ປາກົດວ່າ ລາຍການສິລະປະວັນນະຄະດີ ປະເພດບົດຟ້ອນ ອັນດັບທີ 1ໄດ້ແກ່ໂຮງຮຽນ ມສ ຮຸ່ງເຮືອງ ເມືອງ ສີໂຄດຕະບອງ, ອັນດັບທີ 2ໂຮງຮຽນ ມສ ປາດຖະໜາ ເມືອງ ໄຊເຊດຖາ ແລະ ອັນດັບທີ 3ໂຮງຮຽນ ມສ ສິນໄຊ; ຮ້ອງເພງ ອັນດັບທີ 1ໄດ້ແກ່ນາງ ສຸກສະໄໝ ຈັນທາ ໂຮງຮຽນ ມຕ ສາຍຝົນ ເມືອງໄຊເຊດຖາ, ອັນດັບທີ 2ທ້າວ ວາຄິມ ສໍພາບມີໄຊ ໂຮງຮຽນ ມສ ຫາດກ້ຽງ ເມືອງໄຊທານີ ແລະ ອັນດັບທີ 3ນາງ ວັນນະພາ ລາດສະພົງ ໂຮງຮຽນ ມສ ເພຍວັດ ເມືອງສີສັດຕະນາກ; ຂັບລໍາ ອັນດັບທີ 1ໄດ້ແກ່ ທ້າວ ໄກສອນ ວິໄລພອນ ໂຮງຮຽນ ມສ ຮ່ອງຄ້າ ເມືອງຈັນທະບູລີ, ອັນດັບທີ 2ທ້າວ ໄມມົນ ໂຮງຮຽນ ເພຍວັດ ເມືອງສີສັດຕະນາກ ແລະ ອັນດັບທີ 3ທ້າວ ວາທະສິນ ມະຫາພົນ ໂຮງຮຽນ ມສ ແສງສະຫວັນ ເມືອງຫາດຊາຍຟອງ.ສໍາລັບລາຍການສິລະປະກໍາ ອັນດັບທີ 1ໄດ້ແກ່ ທ້າວ ເຈມບອນ ຈະເລີນສຸກ ໂຮງຮຽນ ຫອມສະຫວັນ ເມືອງຫາດຊາຍຟອງ, ອັນດັບທີ 2ນາງ ຄອນນີ ລໍລອນສີ ໂຮງຮຽນ ມສ ເພຍວັດ ເມືອງສີສັດຕະນາກ ແລະ ອັນດັບທີ 3ທ້າວ ຫລ້າສຸດໃຈ ສິດທິຮັກປັນຍາ ໂຮງຮຽນ ມສ ສາທິດ ເມືອງໄຊຖານີ.
ເນື້ອໃນ: ຂປລ